Man geskiet toe hy glo by SAUK-kantoor inbreek  Argieffoto ŉ Man word onder polisiebewaking in ŉ hospitaal behandel nadat hy Sondagoggend geskiet is toe hy glo by die SAUK se kantoor in Bloemfontein ingebreek het. Brig. Thandi Mbambo, Valke-woordvoerder, het gesê ŉ veiligheidsbeampte het omstreeks 04:30 ŉ vermeende betreder in die kantoor opgemerk en bystand ontbied. “Die man het glo die veiligheidswagte aangeval waarna een van die beamptes sy vuurwapen uitgepluk en die verdagte geskiet het.” Die Parkweg-polisie en nooddienste is na die toneel ontbied waarna die verdagte na ŉ hospitaal geneem is vir behandeling. Mbambo het gesê die Valke ondersoek klagte van sakeroof, betreding, kwaadwillige saakbeskadiging en intimidasie. ŉ Aparte klag van poging tot moord word deur die polisie ondersoek. Die verdagte sal binnekort in die hof verskyn en die ondersoek na die voorval duur voort.